CELEX: 32021D0219(01)
Language: mt
Date: 2020-11-25 00:00:00
Title: Deċiżjoni Dwar l-awli Permanenti 2021/C 59/07

19.2.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 59/8
               
            
         Deċiżjoni Dwar l-awli Permanenti
         (2021/C 59/07)
         IL-KULLEĠĠ TAL-UFFIĊĊJU TAL-PROSEKUTUR PUBBLIKU EWROPEW (UPPE),
         Wara li kkunsidra r-Regolament tal-Kunsill (UE) 2017/1939 tat-12 ta' Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) (1) (“ir-Regolament dwar l-UPPE”), u b'mod partikolari l-Artikolu 10(1) tiegħu,
         Wara li kkunsidra r-Regoli ta’ Proċedura Interni (2) (“RPI”) adottati mill-Kulleġġ tal-UPPE fit-12 ta’ Ottubru 2020, u b’mod partikolari l-Artikoli 15 u 16 tagħhom,
         Billi:
         
                     (1)
                  
                  
                     Jenħtieġ li L-UPPE jistabbilixxi Awli Permanenti biex jimmonitorjaw u jidderieġu l-investigazzjonijiet u l-prosekuzzjonijiet imwettqa mill-Uffiċċju u biex jiżguraw il-koordinazzjoni tal-investigazzjonijiet u l-prosekuzzjonijiet f’kawżi transfruntieri u l-implimentazzjoni tad-deċiżjonijiet meħuda mill-Kulleġġ.
                  
               
                     (2)
                  
                  
                     Ir-RPI tal-UPPE jitlob li l-Kulleġġ jadotta deċiżjoni li tistabbilixxi l-għadd, il-kompożizzjoni u d-distribuzzjoni tal-kompetenzi fost l-Awli Permanenti, kif ukoll regoli dettaljati għall-organizzazzjoni tal-laqgħat tagħhom.
                  
               
                     (3)
                  
                  
                     Barra minn hekk, hemm bżonn li jiġu adottati regoli dettaljati li jimplimentaw il-prinċipji dwar l-allokazzjoni tal-kawżi lill-Awli Permanenti stabbiliti fir-Regolament dwar l-UPPE u fir-RPI. Jenħtieġ li dawn ir-regoli jkunu bbażati fuq il-prinċipji ta’ allokazzjoni aleatorja tal-kawżi u d-distribuzzjoni bbilanċjata tal-volum tax-xogħol bejn l-Awli Permanenti.
                  
               
                     (4)
                  
                  
                     B’kunsiderazzjoni tal-ħtieġa li jitqiesu l-iżviluppi fl-applikazzjoni prattika ta’ din id-Deċiżjoni wara l-bidu tal-operazzjonijiet tal-UPPE, jenħtieġ li l-Kulleġġ jimmonitorja mill-qrib il-funzjonament tagħha u jevalwa l-effetti tagħha bil-ħsieb ta’ emendi futuri possibbli,
                  
               IDDEĊIDIET KIF ĠEJ:
         
            Artikolu 1
            Suġġett u kamp ta’ applikazzjoni
            Din id-deċiżjoni timplimenta l-Artikolu 15 tar-Regoli ta’ Proċedura Interni. Hija tistabbilixxi l-Awli Permanenti tal-UPPE, tiddefinixxi kemm se jkun hemm minnhom, u tistabbilixxi regoli dwar id-diviżjoni tal-kompetenzi bejniethom u l-allokazzjoni tal-kawżi.
         
         
            Artikolu 2
            It-twaqqif tal-Awli Permanenti
            
               1.   Għandhom jitwaqqfu ħmistax-il Awla Permanenti. Dawn għandhom jingħataw numri konsekuttivi minn wieħed sa ħmistax.
            
            
               2.   Fl-applikazzjoni tal-Artikolu 16(3) tar-RPI, kull Prosekutur Ewropew għandu jiġi assenjat bħala membru permanenti ta’ Awla Permanenti waħda, ta’ tnejn jew ta’ tlieta. L-assenjazzjoni lil Awla Permanenti jew aktar għandha tqis l-istima tal-volum tax-xogħol tal-Prosekutur Ewropew rispettiv u għandha tiġi ddeterminata abbażi:
               
                           a)
                        
                        
                           tal-għadd ta’ kawżi taħt is-superviżjoni tiegħu u ta’ kompiti relatati kif previst fl-Artikolu 12(1) tar-Regolament dwar l-UPPE. Għall-assenjazzjoni inizjali, issir referenza għall-istima tal-volum tal-kawżi għall-ewwel sena tal-operat tal-UPPE;
                        
                     
                           b)
                        
                        
                           għall-għadd ta’ Prosekuturi Delegati Ewropej taħt il-koordinazzjoni tiegħu, skont l-Artikolu 34 tar-RPI;
                        
                     
                           c)
                        
                        
                           għal kompiti speċifiċi oħrajn taħt ir-responsabbiltà tiegħu u assenjati lilu f’konformità mar-Regolament dwar l-UPPE jew ir-RPI.
                        
                     
            
               3.   Barra minn hekk, l-assenjazzjoni tal-Viċi Kapijiet Prosekuturi Ewropej lil aktar minn Awla Permanenti waħda għandha tqis ukoll il-volum tax-xogħol li jirriżulta mid-dmirijiet tagħhom skont l-Artikolu 11(2) u (3) tar-Regolament dwar l-UPPE.
            
            
               4.   Il-Kap Prosekutur Ewropew u kull Viċi Kap Prosekutur Ewropew għandhom jippresjedu l-Awli Permanenti li jkunu membri permanenti tagħhom.
            
         
         
            Artikolu 3
            Il-laqgħat tal-Awli Permanenti
            
               1.   Kull Awla Permanenti għandha, fil-prinċipju, torganizza mill-inqas 2 laqgħat kull xahar kalendarju. Il-President tal-Awla Permanenti għandu jistabbilixxi d-dati ta’ dawn il-laqgħat mill-inqas 15-il jum minn qabel.
            
            
               2.   Il-President tal-Awla Permanenti jista’ jsejjaħ laqgħat addizzjonali kull meta jkun meħtieġ. Il-laqgħat addizzjonali għandhom jissejħu mill-inqas ħamest ijiem tax-xogħol qabel. F’każ ta’ urġenza, il-laqgħat jistgħu jissejħu hekk kif il-membri permanenti u l-Prosekutur Ewropew ta’ superviżjoni rilevanti jkunu disponibbli u mhux aktar tard minn tlett ijiem wara.
            
            
               3.   Ħlief f’każ ta’ urġenza u wara konsultazzjoni mal-Kap Prosekutur Ewropew, il-laqgħat tal-Awli Permanenti ma għandhomx isiru fl-istess ħin tal-laqgħat tal-Kulleġġ. Il-President tal-Awla Permanenti għandu jbiddel id-dati ta’ kwalunkwe laqgħa msejħa li tkun taħbat ma’ laqgħa tal-Kulleġġ.
            
            
               4.   Meta jistabbilixxi d-dati għal-laqgħat tal-Awla Permanenti, il-President għandu jiżgura l-koordinazzjoni mal-membri permanenti ta’ dik l-Awla, il-Prosekuturi Ewropej ta’ superviżjoni rilevanti u l-persunal tal-Uffiċċju Ċentrali msemmi fl-Artikolu 7.
            
         
         
            Artikolu 4
            Allokazzjoni tal-kawżi lill-Awli Permanenti
            L-allokazzjoni tal-kawżi lill-Awli Permanenti fil-kawżi stabbiliti mill-Artikoli 32(5), 41(3), 42(1), 47(2), 50(2) it-tieni subparagrafu, 51(3) u 59(4) RPI għandha tikkonforma mar-regoli li ġejjin:
            
                        a)
                     
                     
                        Is-Sistema ta’ Ġestjoni tal-Kawżi tal-UPPE għandha, mal-ftuħ ta’ kawża, tallokaha b’mod aleatorju lil Awla Permanenti.
                     
                  
                        b)
                     
                     
                        Sabiex il-Kap Prosekutur Ewropew ikun jista’ jikkunsidra li jieħu miżuri f’konformità mal-Artikolu 19(3) RPI, huwa għandu jiġi nnotifikat meta l-għadd ta’ kawżi allokati lil Awla Permanenti jkun 10 % ogħla mill-għadd medju ta’ kawżi allokati lil kull Awla Permanenti.
                     
                  
         
            Artikolu 5
            Esklużjoni temporanja minn allokazzjoni ġdida
            Għall-fini li jiġi żgurat il-funzjonament effiċjenti tal-UPPE u distribuzzjoni ugwali tal-volum tax-xogħol bejn l-Awli Permanenti, f’konformità mal-Artikolu 19(3) RPI, il-Kap Prosekutur Ewropew jista’ jissospendi l-allokazzjoni ta’ kawżi ġodda lil Awla Permanenti waħda jew lil bosta għal perjodu ta’ żmien speċifikat.
         
         
            Artikolu 6
            Riallokazzjoni tal-kawżi
            Għall-fini tal-Artikolu 32(5) RPI, meta l-Kap Prosekutur Ewropew jiddeċiedi li jassenja s-superviżjoni ta’ kawża lil Prosekutur Ewropew minn Stat Membru differenti minn dak ta’ fejn ikun ibbażat il-Prosekutur Delegat Ewropew, u dan il-Prosekutur Ewropew ikun membru permanenti tal-Awla Permanenti ta’ monitoraġġ, il-kawża għandha tiġi assenjata minnufih lil Awla Permanenti differenti.
         
         
            Artikolu 7
            Appoġġ għall-Awli Permanenti
            
               1.   Għandhom jiġu assenjati riżorsi adegwati mill-persunal tal-UPPE biex jappoġġaw il-ħidma tal-Awli Permanenti skont ir-Regolament dwar l-UPPE.
            
            
               2.   Il-persunal assenjat għandu jassisti lill-President tal-Awla Permanenti, fost l-oħrajn, fl-organizzazzjoni tal-aġenda, fit-tħejjija tal-minuti tal-laqgħat, fl-abbozzar ta’ dokumenti fid-dawl tal-laqgħat u fir-reġistrazzjoni ta’ deċiżjonijiet adottati mill-Awla Permanenti fis-Sistema ta’ Ġestjoni tal-Kawżi.
            
            
               3.   L-assenjazzjoni għandha tiżgura l-istabbiltà u l-kontinwità tal-appoġġ ipprovdut mill-membri tal-persunal lill-Awla Permanenti assenjata, soġġetta għad-disponibbiltà tar-riżorsi.
            
         
         
            Artikolu 8
            Attendenza ta’ dawk li mhumiex membri għal-laqgħat tal-Awla Permanenti
            
               1.   Minbarra l-persuni indikati fl-Artikolu 10(9) tar-Regolament dwar l-UPPE, il-President tal-Awla Permanenti, wara li jikkonsulta lill-membri permanenti u lill-Prosekutur Ewropew ta’ superviżjoni rilevanti, jista’ jistieden lil kwalunkwe membru tal-Uffiċċju Ċentrali, Prosekutur Delegat Ewropew jew membru tal-persunal tal-UPPE biex jattendi l-laqgħa tal-Awla Permanenti fir-rigward ta’ punti speċifiċi fl-aġenda, meta dan ikun meħtieġ għall-fini li l-Awla Permanenti tkun tista’ tieħu d-deċiżjonijiet.
            
            
               2.   Għall-istess fini, f’sitwazzjonijiet eċċezzjonali, meta dan ma jmurx kontra d-dispożizzjonijiet applikabbli tad-dritt tal-Unjoni jew tad-dritt nazzjonali, il-President tal-Awla Permanenti, wara li jkun ikkonsulta l-membri permanenti, il-Prosekutur Ewropew ta’ superviżjoni rilevanti u, jekk ikun meħtieġ, il-Prosekutur Delegat Ewropew li jittratta l-kawża, jista’ jistieden lil kwalunkwe persuna oħra biex tattendi l-laqgħa tal-Awla Permanenti.
            
            
               3.   Il-persuni mistiedna f’konformità mal-paragrafi (1) u (2) ma jistgħu taħt l-ebda ċirkostanza jkunu preżenti fil-mument tad-deliberazzjoni ta’ deċiżjoni tal-Awla Permanenti.
            
            
               4.   L-ispejjeż amministrattivi relatati mal-istediniet skont dan l-Artikolu għandhom ikunu koperti mill-baġit tal-UPPE. F’każ li l-istedina tinvolvi spejjeż, id-Direttur Amministrattiv għandu jiġi nnotifikat bl-istediniet skont dan l-Artikolu.
            
         
         
            Artikolu 9
            Evalwazzjoni
            Il-Kulleġġ għandu jivvaluta l-impatt ta’ din id-Deċiżjoni fuq l-effiċjenza tal-ħidma tal-UPPE sitt xhur wara d-data stabbilita f’konformità mal-Artikolu 120(2) tar-Regolament dwar l-UPPE.
         
         
            Artikolu 10
            Dħul fis-seħħ
            Din id-Deċiżjoni għandha tidħol fis-seħħ dakinhar tal-adozzjoni tagħha mill-Kulleġġ.
         
         
            Magħmul il-Lussemburgu. il-25 ta’ Novembru 2020.
            
               
                  Għall-Kulleġġ,
               
               Laura Codruța KÖVESI
               
                  Kap Prosekutur Ewropew
               
            
         
         
            (1)  ĠU L 283, 31.10.2017, p. 1.
         
            (2)  ĠU C 22, 21.1.2021, p. 3.